### **Ministru kabineta rīkojuma projekta “Par atteikumu atvērt studiju virzienu “Tiesību zinātne” sabiedrībā ar ierobežotu atbildību „Ekonomikas un kultūras augstskola”” sākotnējās ietekmes novērtējuma ziņojums (anotācija)**

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Ministru kabineta rīkojuma projekts “Par atteikumu atvērt studiju virzienu “Tiesību zinātne” sabiedrībā ar ierobežotu atbildību „Ekonomikas un kultūras augstskola”” (turpmāk – rīkojuma projekts) izstrādāts saskaņā ar Augstskolu likuma 55.2 panta trešajā daļā noteikto, ja augstskola vai koledža iesniedz licencēšanai studiju programmu jaunā augstskolas vai koledžas studiju virzienā, Ministru kabinets pieņem lēmumu par jauna studiju virziena atvēršanu attiecīgajā augstskolā vai koledžā. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Ekonomikas un kultūras augstskola (turpmāk - augstskola) ir reģistrēta Izglītības kvalitātes valsts dienesta Izglītības iestāžu reģistrā 2000.gada 2.februārī, reģistrācijas apliecības Nr. 3343800214.  2006.gada 16.novembrī augstskola saņēma beztermiņa iestādes akreditāciju. 2013.gadā augstskolā tika akreditēti uz sešiem gadiem šādi studiju virzieni:  - Ekonomika;  - Tulkošana;  - Mākslas;  - Vadība, administrēšana un nekustamo īpašumu pārvaldība.  2013./2014.ak.gadā augstskolā studēja 1282 studējošie, bet 2014./2015.ak.g. tas ir krities līdz 1019 jeb par 20%.  Augstskolu likuma 55.2 panta pirmā daļa nosaka, ka ikvienas studiju programmas īstenošanai jāsaņem licence. Augstskola 2014.gada 23.maijā iesniedza licencēšanai otrā līmeņa profesionālās augstākās izglītības bakalaura studiju programmu “Starptautiskās komercdarbības tiesības”, kas atbilst studiju virzienam „Tiesību zinātne”.  Latvijā kopumā studiju virzienam „Tiesību zinātne” atbilst 42 studiju programmas, kas pašlaik tiek īstenotas 12 augstākajās izglītības iestādēs, t.sk., ir 18 otrā līmeņa profesionālās augstākās izglītības studiju programmas, kuras īsteno 8 augstākās izglītības iestādes. Augstskola paredz studiju virziena „Tiesību zinātne” ietvaros īstenot studiju programmu latviešu valodā, vienlaikus piedāvājot atsevišķus studiju kursus apgūt angļu vai krievu valodā. Pēc studiju programmas apguves tiks piešķirts profesionāla bakalaura grāds tiesību zinātnēs un juriskonsulta kvalifikācija.  Ministru kabineta 2013.gada 25.aprīļa noteikumu nr.230 „Studiju programmu licencēšanas noteikumi” 14.punkts nosaka, ka Izglītības un zinātnes ministrija sagatavo un iesniedz Ministru kabinetā tiesību akta projektu par jauna studiju virziena atvēršanu vai par atteikumu atvērt jaunu studiju virzienu augstskolā vai koledžā. Minētajam tiesību akta projektam tiek pievienots eksperta atzinums, kā arī Izglītības un zinātnes ministrijas, Ekonomikas ministrijas, Pārresoru koordinācijas centra, Augstākās izglītības padomes un Latvijas Darba devēju konfederācijas viedoklis par augstskolas vai koledžas jaunā studiju virziena atbilstību valsts attīstības prioritātēm.  Eksperts sniegtajā atzinumā norāda, ka studiju un informatīvā bāze, kā arī finansiālā un materiāltehniskā bāze atbilst studiju programmas īstenošanas nosacījumiem. Vienlaikus eksperts vērš uzmanību, ka bibliotēkas resursi nav pietiekami, studiju programmas studiju kursu saturā ir būtiski trūkumi, kā arī pietrūkst docētāju ar specializāciju komerctiesībās. Pēc ekspertes atzinuma saņemšanas augstskola ir iesniegusi papildus dokumentus, kuros apliecināts, ka daļa no studiju kursu aprakstiem ir pilnveidota, ievērojot ekspertes norādījumus, un papildināti studiju literatūras saraksti, tāpat augstskola ir noslēgusi nodomu līgumus ar astoņām personām par to, ka viņi piekrīt pasniegt virkni studiju kursu licencējamā studiju programmā, t.sk., diviem tiesību zinātņu maģistriem ar specializāciju un profesionālo pieredzi komerctiesību un starptautisko komerctiesību nozarē.  Ekonomikas ministrija norāda, ka otrā līmeņa profesionālās augstākās izglītības bakalaura studiju programma “Starptautiskās komercdarbības tiesības” kopumā atbilst attīstības plānošanas dokumentos noteiktajām prioritātēm ekonomikas politikas jomā, kas galvenokārt orientētas uz Latvijas uzņēmēju konkurētspējas stiprināšanu globālajā tirgū. Lai arī nākotnē sagaidāms, ka pieaugs arī pieprasījums pēc šīs jomas speciālistiem, tomēr sociālās, komerczinību un tiesību zinībās būs vērojams nozīmīgs darbaspēka piedāvājuma pārsvars pār pieprasījumu, kā rezultātā 2020.gadā apmēram 10% atbilstošās kvalifikācijas jauno speciālistu strādās izglītībai neatbilstošā darbā. Līdz ar to jāsecina, ka Ekonomikas ministrijas nostāja jauna studiju virziena atvēršanā ir atbalstoša tikai daļēji, norādot uz iespējamu negatīvu risku attiecībā uz tiesību zinātnes jomas speciālistu pārprodukciju.  Pārresoru koordinācijas centrs sniegtajā atzinumā norāda, ka, lai radītu pamatu kvalitatīvai un savlaicīgai lietu izmeklēšanai un iztiesāšanai, NAP 2020 darbība paredz pasākumus tiesu sistēmas un tiesībsargājošo institūciju kapacitātes stiprināšanai. Viens no šīs jomas kapacitātes celšanas aspektiem ir kvalitatīva, konkurētspējīga juridiskā izglītība, kura ir tiktāl attīstījusi cilvēka prasmes, ka tas savas teorētiskās un praktiskā zināšanas spēj izmantot apgūtajā profesijā. Vienlaikus Pārresoru koordinācijas centrs norāda, ka studiju virziena “Tiesību zinātne” atvēršana būtu izvērtējam sasaistē ar augstskolas iespējām veidot ilglaicīgu studiju programmu ar stingrām prasībām pret pasniedzējiem un studējošajiem, tādā veidā īstenojot mācības studiju virzienā ar augstu pievienoto vērtību.  Latvijas Darba devēju konfederācija atbalsta studiju virziena “Tiesību zinātne” atvēršanu augstskolā, norādot, ka speciālisti ar atbilstošām zināšanām ir pieprasīti eksportējošu uzņēmumu vidū.  Izglītības un zinātnes ministrija, balstoties uz Latvijas ilgtspējīgas attīstības stratēģijā 2030, Nacionālajā attīstības plānā 2014.-2020.gadam (turpmāk – NAP 2020), Izglītības attīstības pamatnostādnēs līdz 2020.gadam un citos plānošanas dokumentos definētajām valsts attīstības prioritātēm, secina, ka ar augstākās izglītības jomu valsts prioritāro attīstības mērķu sasniegšana ir saistīta gan tieši, piemēram, nodrošinot tautsaimniecības attīstību ar kvalificēta darbaspēka resursiem, gan netieši, piemēram, dodot ieguldījumu vīzijā formulētās ikviena cilvēka personības izaugsmē, zināšanu un pieredzes vairošanā, kas summējoties kāpina kopējo tautas labklājību un valsts izaugsmi. Līdz ar to augstākās izglītības sistēmas efektivitāte ir pats par sevi svarīgs priekšnoteikums visu citu valsts attīstības prioritāro mērķu sasniegšanai, no kuriem daļa ir vispārīga un to sasniegšanu raksturojošie indikatori nav tieši izmantojami kāda konkrēta studiju virziena atbilstības definētajām valsts attīstības prioritātēm izvērtēšanai. Studiju virziena atvēršanas izvērtējums valsts attīstības prioritāšu kontekstā tiek veikts attiecībā pret divām galvenajām valsts attīstības prioritātēm: darba tirgus attīstības vajadzības kā priekšnoteikums ekonomikas izrāviena nodrošināšanai atbilstoši NAP 2020, kas kā galveno virzienu valsts attīstībai izvirza intensificēt ekonomisko attīstību: „Ekonomiskais izrāviens – katra Latvijas iedzīvotāja un valsts labklājības pieaugumam!” un efektīvas augstākās izglītības sistēmas izveide, kas pastarpināti veicinās visplašāko valsts attīstības prioritāšu izpildi.  Studiju virziena atvēršanas lietderība attiecībā pret augstākās izglītības sistēmas efektivitāti ir analizēta, balstoties uz informāciju, ko sniedz arī citi papildus informācijas avoti: Tieslietu ministrijas apzinātā tieslietu speciālistu nodarbinātības un kvalitātes situācija, kā arī 2012.gadā Augstākās izglītības padomes vadītā Eiropas Sociālā fonda projekta „Augstākās izglītības studiju programmu izvērtēšana un priekšlikumi kvalitātes paaugstināšanai” (Vienošanās nr. ‑2011/0012/1DP/1.1.2.2.1/11/IPIA/011) (turpmāk – AIP projekts) ietvaros veiktais studiju virziena „Tiesību zinātne” kvalitātes izvērtējums. Tieslietu ministrija saskaņā ar Ministru kabineta 2003.gada 29.aprīļa noteikumiem Nr. 243 “Tieslietu ministrijas nolikums” ir vadošā valsts pārvaldes iestāde tieslietu nozarē, tādēļ uzskatāms, kā tās izvērtējumā ir paustas valsts intereses tieslietu nozares studiju programmu īstenošanā. Tieslietu ministrija norāda, ka pārlieku lielais šīs izglītības jomas studiju programmu skaits pazemina to kvalitāti. AIP projekta ietvaros starptautiska ekspertu grupa 15 personu sastāvā veica studiju virziena „Tiesību zinātņu” novērtējumu. Šajā vērtējumā studiju virziena „Tiesību zinātņu” starp vājajām pusēm ir minēts fakts, ka daudzās augstskolās tiesību zinātņu studiju programmas pasniedz vieni un tie paši docētāji, viņiem ir vāji sasniegumi pētniecībā, novecojušās bibliotēkas, sadarbības trūkums. Kā pirmo no rekomendācijās starptautiskā ekspertu grupa iesaka “būtiski samazināt augstskolu skaitu, kas iesaistītas tiesību zinātņu studiju programmu īstenošanā”[[1]](#footnote-1). Izglītības attīstības pamatnostādnes 2014.-2020.gadam un NAP 2020 kā prioritāti rīcības virzienā „Attīstīta pētniecības, inovācija un augstākā izglītība” nosaka uzdevumu „augstākās izglītības konkurētspēja un konsolidācija […]”.  Apkopojot augstāk norādītos viedokļus ir secināms, ka studiju virziena “Tiesību zinātne” atvēršana augstskolā nav atbalstāma, jo tas neatbilst valsts attīstības prioritātēm. |
| 3. | Projekta izstrādē iesaistītās institūcijas | Izglītības un zinātnes ministrija. |
| 4. | Cita informācija | Nav |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Rīkojuma projekts attiecas uz augstskolu |
| 2. | Tiesiskā regulējuma ietekme uz tautsaimniecību un administratīvo slogu | Ja studiju virziens netiek atvērts, ietekmes uz tautsaimniecību un administratīvo slogu nav. |
| 3. | Administratīvo izmaksu monetārs novērtējums | Projekts šo jomu neskar. |
| 4. | Cita informācija | Darba tirgus attīstības prognozes parāda, ka turpinoties līdzšinējam studējošo sadalījumam pa izglītības tematiskajām grupām augstākajā izglītībā, **Sociālo zinātņu, komerczinību un tiesību izglītības tematiskajā grupā** būs vērojams nozīmīgs darbaspēka piedāvājuma pārsvars pār pieprasījumu, kā rezultātā 2020.gadā apmēram 10% jeb 15,7 tūkstoši atbilstošās kvalifikācijas jauno speciālistu strādās izglītībai neatbilstošā darbā. Tas nozīmē, ka viņu darba ražīgums un efektivitāte būs zema atbilstošas izglītības trūkuma dēļ, bet būs nepieciešami līdzekļi darbaspēka pārkvalifikācijai un sociālās spriedzes mazināšanai. |

 Anotācijas III, IV, V un VI sadaļa **–** projekts šīs jomas neskar.

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Rīkojuma projekta izpildē būs iesaistītas Studiju programmu licencēšanas komisija un augstskola. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošo institūciju likvidācija vai reorganizācija, to ietekme uz institūcijas cilvēkresursiem | Pārvaldes funkcijas un uzdevumi netiek grozīti, institucionālā struktūra netiek mainīta. Jaunas institūcijas netiks izveidotas. Esošās institūcijas netiks likvidētas vai reorganizētas |
| 3. | Cita informācija | Nav |

Ministre M.Seile

Valsts sekretāra vietniece –

Izglītības departamenta direktore,

valsts sekretāres pienākumu izpildītāja E.Papule

09.01.2015.

1370

I.Stūre

67047899

Inese.Sture@izm.gov.lv

1. Joint Report of Experts on the Study direction Law Science of the 12 Higher education institutions (HEI) in Latvia, Riga, March 3, 2012. [↑](#footnote-ref-1)